Oι ΗΠΑ πενθούν για τη μαζική δολοφονία στην Αριζόνα
σταθερή η κατάσταση της Γκίφορντ που πυροβολήθηκε στο κεφάλι
Ο 22χρονος άνδρας από την Αριζόνα που κατηγορείται ότι πυροβόλησε 20 ανθρώπους και προσπάθησε να δολοφονήσει ένα μέλος του Κογκρέσου, εμφανίστηκε για πρώτη φορά στο δικαστήριο όπου αντιμετωπίζει κατηγορίες για ομοσπονδιακά αδικήματα. Ο Τζάρεντ Λόφνερ φορώντας χειροπέδες μπήκε στην αίθουσα του δικαστηρίου κάτω από ισχυρά μέτρα ασφάλειας. Με ξυρισμένο κεφάλι και φορώντας φόρμα φυλακής είπε στο δικαστήριο ότι αντιλαμβάνεται τα δικαιώματα του. Η εμφάνιση του Λόφνερ στο δικαστήριο πραγματοποιήθηκε δύο ημέρες μετά την μαζική δολοφονία στην πόλη Τούσον που είχε σαν αποτέλεσμα έξι άνθρωποι να χάσουν την ζωή τους και να τραυματισθεί σοβαρά η βουλευτής Γκάμπριελ Γκίφορντς. Άλλοι 13 άνθρωποι τραυματίσθηκαν επίσης κατά την επίθεση. Εν τω μεταξύ, αξιωματούχοι του Λευκού Οίκου ανέφεραν ότι ο αμερικανός Πρόεδρος Μπαράκ Ομπάμα αναμένεται να μεταβεί στην Αριζόνα την Τετάρτη για να συναντηθεί με τις οικογένειες των θυμάτων και των τραυματιών της επίθεσης. Νωρίτερα την Δευτέρα, ο κ. Ομπάμα δήλωσε ότι το έθνος πενθεί και είναι ακόμα σοκαρισμένο από την δολοφονική επίθεση του Σαββάτου. Ο κ. Ομπάμα μίλησε από το Λευκό Οίκο την Δευτέρα, λίγες ώρες μετά την τήρηση ενός λεπτού σιγής στην μνήμη των θυμάτων της επίθεσης. Οι γιατροί που έχουν αναλάβει τη θεραπεία της40χρονης βουλευτή, Γκάμπριελ Γκίφορντς, ανέφεραν ότι είναι λίγο πιο αισιόδοξοι για την κατάσταση. Όπως ανέφεραν, η βουλευτής ανταποκρίνεται σε απλές εντολές αλλά δεν έχει ξεπεράσει ακόμα τον κίνδυνο. Ο δράστης αντιμετωπίζει την κατηγορία απόπειρας δολοφονίας μέλους του Κογκρέσου, δύο κατηγορίες για δολοφονία υπαλλήλου του ομοσπονδιακού δημοσίου και δύο κατηγορίες για απόπειρα δολοφονίας δημοσίου υπαλλήλου.